Meer as 100 diere dood ná hul vergiftigde karkas in wildtuin vreet(Argieffoto: Ben Kerckx/Pixabay) Meer as 100 aasvoëls en ŉ hiëna is dood in die Punda Maria-gebied van die Krugerwildtuin aangetref. Veldwagters het Donderdag naby die heining patrollie gedoen toe hulle op ŉ buffelkarkas afgekom het wat vermoedelik vergiftig is. Volgens Isaac Phaahla, woordvoerder van die wildtuin, het die veldwagters daarna op meer as 100 dooie aasvoëls en ŉ dooie hiëna afgekom wat waarskynlik aan die karkas gevreet het. Sowat 20 aasvoëls is lewend gevind en met behulp van die Trust vir Bedreigde Natuurlewe (EWT) na Shingwedzi en die Mohololo-rehabilitasiesentrum gehaas vir behandeling. Yolan Friedman, uitvoerende hoof van die EWT, het haar kommer uitgespreek. “Gegewe die kritieke status van aasvoëls wêreldwyd, onderwerp vergiftigings op dié skaal die spesie aan ŉ toenemende risiko van uitsterwing.” Die toneel is afgesper vir verdere ondersoek en die karkasse is verbrand om te verseker dat daar geen verdere vergiftigings is nie. “Aanvanklike aanduidings is dat van die karkasse vir liggaamsdele geoes is,” het Phaahla gesê en bygevoeg dat SANParke die voorval by die polisie aangemeld het vir verdere ondersoek. Hapiloe Sello, waarnemende hoof van SANParke, het gesê die laakbare daad beklemtoon weereens die voortdurende gevaar van vergiftiging deur gewetenlose mense. “Ons doen ŉ beroep op wetstoepassingsbeamptes om vinnig te reageer en die oortreders vas te trek.”